Tollayfirvöld settu eftirlíkingu af geimbúningi sem verður til sýnis á Könnunarsögusafninu á Húsavík í sama tollflokk og tískuvarning þegar hann kom til landsins . Eigandi safnsins þurfti því að greiða um 100.000 krónur til að leysa búninginn úr tollinum . Til stendur að opna Könnunarsögusafnið að Héðinsbraut 3 , þar sem Reðasafnið var áður til húsa , í bænum 10. maí . Aðalsýningarrými safnsins er helgað geimferðum og æfingum bandarískra geimfara fyrir Apollo-tunglleiðangrana í Þingeyjarsýslu á 7. áratug síðustu aldar . Þess vegna hefur Örlygur Hnefill Örlygsson , safnstjóri safnsins , undanfarið flutt inn ýmsa muni sem verða þar til sýnis , þar á meðal geimbúninginn . „ Þetta er eftirlíking af búningi sem var notaður í Apollo-leiðöngrunum og er gerður af fyrirtæki sem býr til svona búninga fyrir kvikmyndir . Það er nú vissulega hægt að klæðast honum en fólk myndi aldrei nokkurn tímann kaupa hann til að nota sem fatnað . Þetta er bara sýningargripur . Þetta er flokkað eins og ég hefði keypt mér minkaskinnskápu eða eitthvað þannig , “ segir Örlygur Hnefill . Aðra muni sem verða á safninu eins og stórt sýningarlíkan af geimflaug hefur tollurinn flokkað sem leikföng , meðal annars . Örlygur Hnefill telur þó lítið við starfsmenn tollsins að sakast . Það sé kerfið sjálft sem þurfi að endurskoða enda eigi það erfitt með að höndla nýja hluti . Samkvæmt upplýsingum frá embætti tollstjóra eru safnmunir sem fengnir eru hingað til lands til varanlegrar sýningar ekki undanþegnir tolli . Það fari eftir eðli hlutarins hvernig hann sé flokkaður eftir tollskrá . Upphæðin miðist við verðmæti vörunnar ásamt flutningsgjaldi og kostnaði við að flytja hann til landsins .